Sotsiaalministeerium

info@sm.ee 23.09.2024 nr 4/152

**Pöördumine seoses visiiditasu ja voodipäevatasu piirmääraga**

Lugupeetud Riina Sikkut**!**

Sotsiaalministeerium saatis 20. septembril Vabariigi Valitsuse istungile perehüvitiste seaduse ja teiste seaduste muutmise seaduse eelnõu, millega muu hulgas tõstetakse ravikindlustuse seaduse §-s 72 sätestatud visiiditasu ja voodipäevatasu piirmäära. Kui alates 2013. aasta 10. jaanuarist on ambulatoorse eriarstiabi visiiditasu piirmäär olnud 5 eurot ja voodipäevatasu piirmäär 2,5 eurot, siis eelnõuga (§ 3 punktid 10 ja 12) tõstetakse piirmäärasid vastavalt 20 ja 5 euroni. Kuna viidatud piirmäärasid ei ole tõstetud rohkem kui kümme aastat, siis peame piirmäärade tõstmist teatud ulatuses igati mõistlikuks.

Samas juhime tähelepanu sellele, et ravikindlustuse seaduse § 72 lõike 3 kohaselt korrutatakse visiiditasu ja voodipäevatasu piirmäär iga kalendriaasta 1. märtsiks indeksiga, mille väärtus on tarbijahinnaindeksi aastane muutus. Sama paragrahvi lõike 5 kohaselt kinnitab valdkonna eest vastutav minister määrusega visiiditasu ja voodipäevatasu piirmäära hiljemalt jooksva aasta 20. veebruariks. Aastatel 2013-2023 on tarbijahinnaindeks suurenenud Statistikaameti andmetel 50,4 protsenti. Seega jääb arusaamatuks, miks ei ole viimase 11 aasta jooksul tõstetud visiiditasu ja voodipäevatasu piirmäära, kuigi tarbijahinnaindeks on oluliselt kasvanud ning tervishoiu rahastamine ei ole olnud jätkusuutlik.

Kuna valdkonna eest vastutav minister ei ole iga-aastaselt kinnitanud tarbijahinnaindeksi aastase muutusega korrigeeritud piirmäärasid, siis meie esialgsete arvutuste tõttu on seetõttu jäänud aastate jooksul saamata kokku ca 15 miljonit eurot, kusjuures 2024. aastal jääb seetõttu saamata ca 5 miljonit eurot.

**Eeltoodud info valguses palume vastust küsimusele, miks ei ole valdkonna eest vastutav minister alates 2014. aastast täitnud ravikindlustuse seadusest tulenevat kohustust korrigeerida visiiditasu ja voodipäevatasu piirmäära vastavalt tarbijahinnaindeksi muutusele. Lisaks soovime teada, kas edaspidi plaanib minister igal aastal korrigeerida piirmäärasid vastavalt tarbijahinnaindeksi muutusele nagu näeb ette ravikindlustuse seadus.**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070